1. ปัจจัยความเสี่ยง

1.1 ความเสี่ยงจากการสูญเสียลูกค้ารายใหญ่

  บริษัทประกอบธุรกิจในลักษณะผลิตตามคำสั่งของลูกค้า โดยแบ่งประเภทธุรกิจออกเป็น 5 กลุ่ม
  คิดเป็นสัดส่วนรายได้ดังนี้ กลุ่มชิ้นส่วนเครื่องปรับอากาศในรถยนต์ 18%
  กลุ่มชิ้นส่วนเครื่องปรับอากาศภายในอาคาร 60% กลุ่มชิ้นส่วนคอมเพรสเซอร์ 9%
  การขึ้นรูปโลหะแผ่น 11%และการผลิตเครื่องแช่แข็งถนอมอาหาร 2% โดยมีลูกค้าทั้งสิ้นจำนวน 72
  ราย เป็นลูกค้ารายใหญ่ซึ่งมีรายได้ตั้งแต่ 10% ของรายได้รวมจำนวน 1 ราย คิดเป็น 17%
  จากรายได้รวม

  บริษัทไม่มีความเสี่ยงเนื่องจากบริษัทฯ
  และบริษัทย่อยมีฐานของลูกค้าที่หลากหลายและมีอยู่จำนวนมากราย จำนวนเงินสูงสุดที่บริษัทฯ
  และบริษัทย่อยอาจต้องสูญเสียจากการให้สินเชื่อคือมูลค่าตามบัญชีของลูกหนี้และตั๋วเงินรับการค้าและเงินให้กู้ยืมที่แสดงอยู่ในงบดุล

1.2 ความเสี่ยงด้านวัตถุดิบ

  1.2.1 ความเสี่ยงจากการพึ่งพาการสั่งซื้อวัตถุดิบจากผู้ผลิตรายใหญ่

  บริษัทมีการใช้วัตถุดิบที่สำคัญ 4 ประเภท คือ ทองแดง อลูมิเนียม ทองเหลือง และเหล็กแผ่น
  ซึ่งวัตถุดิบหลักที่มีมูลค่าการสั่งซื้อสูงที่สุดคือ ทองแดง คิดเป็นสัดส่วนร้อยละ 60 (ปี 2548 ร้อยละ
  39) ของมูลค่าการสั่งซื้อทั้งหมด บริษัทมีการสั่งซื้อทองแดงจากผู้ผลิตรายใหญ่คือบริษัท ฟูรูกาวา
  เม็ททัล ไทยแลนด์ จำกัด (มหาชน) คิดเป็นสัดส่วนเฉลี่ยประมาณร้อยละ 75
  ของมูลค่าการสั่งซื้อทองแดงทั้งหมด ทั้งนี้การที่บริษัทสั่งซื้อทองแดงจากผู้ผลิตรายใหญ่ดังกล่าว
  เนื่องจากผู้ผลิตสามารถผลิตวัตถุดิบในปริมาณและคุณภาพตรงตามที่บริษัทต้องการในระดับราคาที่ยอมรับได้
  และสามารถส่งมอบได้ตรงตามกำหนดเวลามาโดยตลอด
  บริษัทไม่ได้มีการทำสัญญาระยะยาวกับผู้ผลิต แต่จะดำเนินการสั่งซื้อวัตถุดิบล่วงหน้าประมาณ 3-6
  เดือน สำหรับวัตถุดิบประเภทอลูมิเนียม ทองเหลือง และเหล็กแผ่น
  บริษัทกระจายการสั่งซื้อจากผู้ผลิตรายอื่นๆ อีกหลายราย
  หรือบริษัทอาจนำเข้าจากประเทศสิงคโปร์ มาเลเชีย ญี่ปุ่น จีน โดยตรงได้
  สำหรับการสั่งซื้ออลูมิเนียมและทองเหลือง

  1.2.2 ความเสี่ยงด้านความผันผวนของราคาวัตถุดิบ

  วัตถุดิบที่สำคัญของบริษัท คือ ทองแดง อลูมิเนียม ทองเหลือง และเหล็กแผ่น
  โดยเฉพาะทองแดงซึ่งเป็นวัตถุดิบหลักในการผลิตของบริษัทและเป็นสินค้าประเภท Commodity
  ที่ประเทศไทยต้องนำเข้าจากต่างประเทศ
  และมีการเปลี่ยนแปลงของราคาซื้อขายตามราคาตลาดโลก ในปี 2549
  ราคาของทองแดงสูงขึ้นอย่างต่อเนื่องตลอดมา โดยราคาทองแดงในเดือนมกราคมเฉลี่ยเท่ากับ
  4,733 US$/ตัน และในเดือนธันวาคมเฉลี่ยเท่ากับ 6,671 US$/ตัน
  อย่างไรก็ตามบริษัทได้ดำเนินการป้องกันความเสี่ยงดังกล่าวโดยดำเนินการ ดังต่อไปนี้

-   การศึกษาและติดตามภาวะตลาดของวัตถุดิบในตลาดโลกและตลาดในประเทศอย่างสม่ำเสมอ
    โดยผู้บริหารของบริษัทมีประสบการณ์ในวงการมานานกว่า 20 ปี

-   บริษัทวางแผนและสั่งซื้อวัตถุดิบล่วงหน้าประมาณ 3 เดือน
    และบริษัทนำราคาดังกล่าวไปใช้กำหนดราคาขายสินค้าร่วมกับลูกค้า

-   การบริหารต้นทุนร่วมกับลูกค้า โดยบริษัทจะชี้แจงให้ลูกค้าทราบและเข้าใจถึงสถาน
    การณ์ของวัตถุดิบรวมถึงความจำเป็นในการปรับราคา โดยจะเป็นการร่วมกันรับภาระที่เพิ่มขึ้น

-   บริษัททำการเสนอราคาให้กับลูกค้ารายใหญ่บางราย เฉพาะค่าจ้างผลิตโดยไม่รวมราคาวัตถุดิบ
    โดยให้ลูกค้าเป็นผู้ซื้อวัตถุดิบเพื่อปิดความเสี่ยงด้านความผันผวนของราคาวัตถุดิบ

1.3 ความเสี่ยงด้านการเงิน

  1.3.1 ความเสี่ยงด้านการให้สินเชื่อ

ความเสี่ยงด้านสินเชื่อ คือ
ความเสี่ยงที่บริษัทอาจได้รับความเสียหายทางการเงินอันสืบเนื่องมาจากการที่คู่สัญญาของบริษัทอาจไม่สามารถปฏิบัติตามภาระผูกพันที่ระบุไว้ในเครื่องมือทางการเงินได้

บริษัทควบคุมความเสี่ยงนี้โดยการกำหนดเกณฑ์การจัดระดับความน่าเชื่อถือของลูกค้า
และวิเคราะห์ฐานะทางการเงินของลูกค้าอย่างสม่ำเสมอ
ซึ่งลูกค้าทั้งหมดเป็นกลุ่มลูกค้าที่มีชื่อเสียงระดับโลก
มีฐานะการเงินที่มั่นคงจ่ายชำระเงินตามกำหนดมาโดยตลอด
บริษัทจึงไม่คาดว่าจะได้รับความเสียหายที่เป็นสาระสำคัญจากการให้สินเชื่อดังกล่าว นอกจากนี้
การให้สินเชื่อของบริษัทไม่มีการกระจุกตัวเนื่องจากบริษัทมีฐานของลูกค้าที่หลากหลายและมีอยู่จำนวนมากราย

1.3.2 ความเสี่ยงจากอัตราแลกเปลี่ยนเงินตราต่างประเทศ

ความเสี่ยงจากอัตราแลกเปลี่ยนเงินตราต่างประเทศ คือ
ความเสี่ยงที่มูลค่าของเครื่องมือทางการเงิน (มูลค่าของลูกหนี้หรือเจ้าหนี้)
จะเปลี่ยนแปลงไปเนื่องจากการเปลี่ยนแปลงของอัตราแลกเปลี่ยนเงินตราต่างประเทศ

ความเสี่ยงจากอัตราแลกเปลี่ยนเงินตราต่างประเทศอันเกี่ยวเนื่องจากการซื้อทรัพย์สินเป็นเงินตราต่างประเทศโดยบริษัทได้ตกลงทำสัญญาซื้อขายเงินตราต่างประเทศล่วงหน้า
(Forward exchange contract)
ซึ่งมีอายุสัญญาไม่เกินหนึ่งปีเพื่อใช้เป็นเครื่องมือในการบริหารความเสี่ยง

1.3.3 ความเสี่ยงจากอัตราดอกเบี้ย

  ความเสี่ยงจากอัตราดอกเบี้ย คือ
  ความเสี่ยงที่การเปลี่ยนแปลงของอัตราดอกเบี้ยในตลาดในอนาคตอาจส่งผลกระทบต่อการดำเนินงานและกระแสเงินสดของบริษัท

บริษัทพิจารณาว่าไม่มีความเสี่ยงจากอัตราดอกเบี้ย
เนื่องจากบริษัทมีสินทรัพย์และหนี้สินทางการเงินที่มีอัตราดอกเบี้ยใกล้เคียงกับอัตราตลาด
และจะครบกำหนดชำระหรือครบกำหนดวันที่จะมีการกำหนดอัตราดอกเบี้ยใหม่ในระยะเวลาอันใกล้

1.4 ความเสี่ยงจากการมีผู้ถือหุ้นรายใหญ่

  บริษัทมีผู้ถือหุ้นรายใหญ่ คือ บริษัท เอส เอ็น ซี โฮลดิ้ง จำกัด
  ซึ่งสามารถคุมเสียงของที่ประชุมผู้ถือหุ้นได้เกือบทั้งหมด ไม่ว่าจะเป็นเรื่องการแต่งตั้งกรรมการ
  การขอมติในเรื่องอื่นที่ต้องใช้เสียงส่วนใหญ่ของที่ประชุมผู้ถือหุ้น
  ยกเว้นเรื่องที่กฎหมายหรือข้อบังคับบริษัทกำหนดให้ต้องได้รับเสียง 3 ใน 4 ของที่ประชุมผู้ถือหุ้น
  ดังนั้นผู้ถือหุ้นรายอื่นจึงอาจไม่สามารถใช้วิธีการรวบรวมคะแนนเสียงเพื่อตรวจสอบและถ่วงดุลเรื่องที่ผู้ถือหุ้นรายใหญ่เสนอได้